**ПОСЛОВНИ ФОРУМ СА МАЂАРСКОМ**

Привредна комора Војводине и ЦЕД – Средњоевропска мрежа за привредни развој организују пословни форум са четири регионалне привредне коморе из Мађарске, за време одржавања 89. Међународног пољопривредног сајма у Новом Саду. Форум ће се одржати дана 23. маја 2022. године.

ЦЕД – Средњоевропска мрежа за привредни развој учествоваће заједно са својим партнерским компанијама из Мађарске.

Циљ овог форума је приближавање и повезивање пословних субјеката из Мађарске и фирми из Аутономне покрајине Војводине и верујемо да је ово прави тренутак за одржавање оваквог догађаја с обзиром да је Пољопривредни сајам у Новом Саду један од највећих у региону и окупља велик број компанија не само из области пољопривреде него и других привредних грана. Такође, намера нам је да на овај начин утичемо на унапређење економске сарадње Републике Србије и Републике Мађарске кроз проналажење нових пословних партнера, информисању компанија о могућностима заједничког пословања и сарадње и другим бенефитима за пословни свет које могу имати уколико буду узели учешће у билатералним разговорима.

Ово ће бити јединствена прилика за представљање привредних потенцијала војвођанске и мађарске привреде кроз презентације и б2б где ће фирме представити своје производе и услуге. Овај пословни форум ће сигурно допринети развоју и просперитету привреде Мађарске и Србије.

У првом делу програма ЦЕД и ПКВ ће са својим гостима из Мађарске одржати заједничку пленарну седницу (23. маја 2022. - понедељак) од 11.00 часова у сали 4 Конгресног центра „Мастер” Новосадског сајма, на 1. спрату (Хајдук Вељкова 11, 21000 Нови Сад) у складу са наведеним програмом.

Од 12.00 часова за учеснике пословног сусрета, у организацији Привредне коморе Војводине, програм се наставља у сали Привредне коморе Војводине, 3. спрат Мастер центра, Хајдук Вељкова 11, Нови Сад.

Б2Б разговори одржаће се и у Привредној комори Војводине и у сали при Конгресном центру од 14.00 часова. Све додатне информације биће вам доступне након што се региструјете на платформи: <https://businessforumsrbhu2022.talkb2b.net>